钦定古今图书集成/方舆汇编/职方典/第1124卷 > 《碧岩亭序》宋·濂
## 钦定古今图书集成/方舆汇编/职方典/第1124卷 > 《碧岩亭序》宋·濂

濂与太常卿魏先生观游甚久，知其为孝敬人也。先
生常谓濂曰：“余家鄂之蒲圻，有山曰蒲首焉，巉然而
起，如云旓翠蕤，荡摩空濛间，对峙双石槛，直上如笋，
中厂碧千寻，嘉葩灵草杂被之，纷红骇绿，俨图画中。
先人爱玩不忘，日支筇步其下，或濯缨涧底，咏诗坐
磐石上，或望云出没崖谷，悠然忘返，遂以碧崖”自号。
时移事迁，层岩绝壁，虽苍然不改于旧，而先人则追
逐群仙于风马云舆中，弗能见之。每过其下，不觉潸
然出涕。故于宦游所至，揭碧岩之名于楣间，所以志
之，思夫亲也。虽然，名之固寓也，而言之则尤寓也。曷
若亲履其地而求先人之遗迹乎？当今圣人在上，方
以孝治天下，他日筑亭山麓，仍以“碧岩名之。当风日
晴美，与二三子游其间，指而言曰：‘彼清泉浏浏而斜
出者，此先人濯缨之处也。磐石累累而可坐者，此咏
诗之地也。岩谷沉沉，灵气之宣通者，此望云出没之
所也。一俯一仰，精神参会，非唯慰其遐思，抑将藉是
以励夫所学，期克肖乎先人。予虽耄矣，此心敢忘，子
幸为辞’。”濂曰：“《传》有之，‘舜食则见尧于羹，坐则见尧于
墙。古之上圣若斯，况下者乎？人子之于亲，遇事触物，
无有不可感励者，况亲所游历者乎？斯亭之建，当与
甄氏之亭并称，其视崇台芳榭以骋游观者何如也’？”
先生字杞山，观其名也。学问富，德行修，践扬中外，其
善政盖章章云。辞曰：“岩之云兮，英英其升。岩之木兮，
欣欣其荣，怅仙人兮何之？飙风薄而上征，岂降精而
委祉兮，发为休征。三秀之茁兮，膏露之凝，渺长思于
无穷兮，视一息于千龄。金可销而石可泐兮，又焉能
爽吾之精诚。”